teks ucapan

**Ucapan Sulung**

**Program Santai Warga UniMAP Bersama LPU**

**“Sederap Melangkah, Sederap Merobah”**

oleh

**Y.BHG. DATUK PROFESOR EMERITUS DR. KAMARUDIN HUSSIN**

**Pengerusi**

Lembaga Pengarah Universiti

Universiti Malaysia Perlis (UniMAP)

1 Januari 2019

Universiti Malaysia Perlis

**ﻪﺘﺎﻜﺮﺒﻮﷲﺍﺔﻤﺤﺭﻮ ﻡﻜﻴﻠﻋ ﻢﻼﺴﻠﺍ**

Bismillahir Rahmanir Rahim

**Dengan nama Allah yang Maha Pemurah dan Maha Pengasih. Sesungguhnya segala pujian itu milik Allah Azza wa Jalla Pemerintah sarwa jagat. Seperangkat selawat dan salam diucapkan kepada junjungan besar Nabi Muhammad (s.a.w.), para sahabat dan anggota keluarga Baginda.**

Marilah kita bersama-sama menggandakan kesyukuran kita ke hadrat Allah Azza wa Jalla kerana hanya dengan izin-Nya kita dapat berkampung di sini pada petang ini. Saya mengucapkan jutaan terima kasih kepada semua kerana sudi meluangkan masa untuk menghadiri majlis sulung bersama saya selaku Pengerusi LPU UniMAP yang ke-6. Semoga Allah Azza wa Jalla menerima usaha kita ini sebagai ibadah.

Saudara-saudara yang saya kasihi sekalian.

1. Maka berlakulah sesuatu yang tidak kita jangkakan. Maka terlaksanalah sesuatu yang telah tertulis dalam Lauh Mahfuz; sesuatu yang telah ditakdirkan oleh Allah Azza wa Jalla. Saya sendiri tidak pernah menjangkakan bahawa perkhidmatan saya yang baru sahaja ditamatkan sebagai menjadi Pengerusi LPU UniSZA, sekonyong-konyong dilantik semula sebagai Pengerusi LPU UniMAP; universiti yang kita bina bersama ini sejak 2002. Marilah kita sama-sama menerima seadanya takdir ini sebagai tanda keimanan kita kepada Hak dan Kuasa Allah Azza wa Jalla.
2. Tiada yang peliknya tentang pelantikan ini. Semuanya kehendak Allah Azza wa Jalla. Yang Amat Berbahagia Tun Dr. Mahathir setelah berehat selama berbelas tahun, siapa sangka dilantik semula sebagai Perdana Menteri. Kata orang-orang tua: dunia bagaikan roda; sesekali di atas; ada kalanya di bawah. Oleh sebab itu, kita perlu meneliti dan memahami ibrah atau pengajaran bagi setiap takdir yang ditetapkan Allah Azza wa Jalla dengan kesedaran hati yang tulus ikhlas.
3. Selain itu, usahlah tanya saya apakah perasaan saya apabila dilantik semula. Dilantik di UniMAP pula. Seikhlasnya saya menganggap jawatan yang diberikan ini sebagai suatu tanggungjawab. Pada saya lantikan ini bukannya suatu keistimewaan. Lantaran, usahlah juga sesiapa pun membuat pelbagai spekulasi tentang apa yang akan berlaku selepas ini kerana saya tidak ada jawabannya. Hanya Allah Azza wa Jalla yang Maha Mengetahui. Kita hanya diberi hak untuk merancang, sedangkan Allah jua yang berhak menentukan segala-galanya mengikut Kehendak-Nya jua. Kerja kita ialah merancang dan melaksana inisiatif mengikut perancangan yang diciptakan bersama.
4. **[slaid 1]** Buat masa ini adalah lebih baik jika kita bersama-sama memikirkan masa depan UniMAP. Adalah lebih bermakna jika kita bersama-sama menentukan apakah yang perlu kita laksana secara bersama-sama demi menjamin masa depan UniMAP yang lebih terbilang. Saya percaya telah banyak yang dilakukan oleh mantan-mantan Pengerusi LPU dan pasukannya dengan kerjasama erat oleh Naib Canselor dan anggota pasukan pengurusan utama UniMAP sebelum ini. Namun, dengan tertakdirnya kehadiran saya pula di universiti ini sebagai Pengerusi LPU, saya yakin kita akan dapat melaksana pelbagai inisiatif yang lebih progresif untuk meneruskan kecemerlangan yang ditempa sebelum ini dengan jiwa dan hati yang ikhlas.

**[slaid 2]**

Ikhlas menolong tak harap sanjung

Ikhlas berbudi tak harap puji

Ikhlas berkorban tak harap imbalan

Ikhlas bekerja tak harap upah

Ikhlas memberi tak harap ganti

Ikhlas memerintah tak harap sembah.

.

1. Telah hampir 17 tahun kita berusaha membangunkan dan menggilap potensi UniMAP secara bersama-sama. Bermula dengan kertas kerja penubuhan yang diusahakan oleh Yang Berbahagia Dato’ Prof. Dr. Ali Yeon sehingga keluar surat kelulusan penubuhan oleh Yang Berbahagia Tan Sri Musa Mohamed. Selanjutnya sejarah mencatat saya ditakdirkan dilantik sebagai Rektor serta Yang Berbahagia Dato’ Ramli Abas mempengerusi mesyuarat LPU pertama UniMAP. Sejak itu kita telah melalui pelbagai cabaran dan dalam masa yang sama menempa pelbagai pencapaian dan kejayaan. Setiap detik perkembangannya mengundang naluri keprihatinan saya untuk mengikutinya dari dekat dan teliti. Saya yakin naluri saudara-saudara demikian juga halnya. Oleh sebab itu, marilah kita sekali lagi berganding bahu memikul amanah dan tanggungjawab menjulang nama universiti ke tahap yang lebih tinggi.
2. Setinggi manakah nama UniMAP mahu dijulang? Mulai detik ini mari kita bincangkan. Mari kita canai idea besar untuk melonjakkan lagi namanya. Mari kita kenal pasti mangkinnya. Mari kita bedah penghalangnya. Mari kita terokai peluang-peluang baru yang dapat meningkatkan potensi jenama UniMAP. Mari kita lakukannya bersama. Ingatilah bahawa bulat air kerana pembetung, bulat manusia kerana muafakatnya.
3. Saya sedar bahawa fungsi dan peranan saya di UniMAP pada masa dan ruang yang ditetapkan Allah pada kali ini tidak lagi bersifat operatif. Seperti yang digariskan dalam buku hijau UniTP *Enhancing University Board Governance and Effectiveness* yang diterbitkan oleh Kementerian Pengajian Tinggi (KPT) sebelum ini, LPU diharapkan dapat memainkan tiga peranan dan tanggungjawab asas yang berikut:

**[slaid 3]**

1. ... *to act as a mechanism for change, quality assurance, efficiency, and effectiveness at their universities* (buku hijau UniTP, m.s.: 25),
2. ... *to ensure that resource allocation is aligned with the university’s strategy, as well as to seek and secure funds from external sources* (buku hijau UniTP, m.s.: 27), dan
3. ... *to deliver and sustain the mission of the university on behalf of the Ministry* (buku hijau UniTP, m.s.: 28).

1. Jika itulah peranan dan tanggungjawab LPU maka itulah yang akan saya dan anggota LPU yang lain wajar dan wajib laksana dengan sepenuh hati kami. Setiap peranan yang dijangkakan dapat dimainkan oleh LPU ini ada perinciannya yang digariskan oleh buku hijau UniTP dan statut UniMAP. Saya berharap saudara-saudara, jika ada masa, dapat membaca buku itu supaya kita benar-benar faham peranan kita masing-masing. Meskipun panduan itu sedemikian terperinci, namun panduan itu terbuka kepada tafsiran juga. Oleh sebab itu, pada pandangan saya, sikap ikhlas untuk menyumbang, terbuka dan profesional dengan hasrat mengutamakan kepentingan dan pencapaian universiti oleh semua pihak wajarlah disepakati dan diamalkan sepenuhnya.
2. Setelah saya meneliti dan melalui beberapa siri perbincangan dengan anggota LPU dan pegawai utama universiti, selain daripada berpandukan ‘buku hijau’ dan statut UniMAP serta berbekalkan pengalaman yang sedikit sebagai Pengerusi LPU dan tugasan-tugasan lain yang saya laksana sebelum ini, **[slaid 4]** maka saya akan melaksana tugas saya dengan menjadikan Pelan Strategik universiti sebagai asas titik-tolak untuk kita berkomunikasi, menyatakan komitmen dan mempermantap libat urus (*engagement*) demi melonjakkan lagi imej dan reputasi UniMAP yang sudah semakin harum semerbak.
3. Saya sudah meneliti dokumen UniMAP 2025 dan Pelan Tindakan UniMAP 2025 (Fasa 1: 2018 -2019). Tahniah kepada PUSPEK dan semua yang terlibat menyediakan kandungannya. Di dalamnya terkandung pengukur prestasi utama (KPI) yang perlu dicapai. Saya maklum juga bahawa sesi perkongsian maklumat tentang pelan strategik telah diadakan di kebanyakan pusat pengajian dan jabatan. Tentunya sudah ribuan *man hour* yang digunakan untuk membincangkan, menyediakan dan mewar-warkan dokumen-dokumen ini. Oleh sebab itu, usaha ini tidak wajar dibazirkan begitu sahaja. Nah! Jika semua sudah bersedia, apa lagi yang hendak ditunggu? Ayuh kita tarik sauh. Mari kita bersama-sama melayarkan bahtera keramat ini ke destinasi yang dituju.
4. **[slaid 5]** Untuk belayar dengan lancar, semua warga bahtera ini perlu melaksana tanggungjawab masing-masing dengan cekap (*efficient*) dan berkesan (*effective*). Saya amat berharap saudara-saudara semua, tanpa mengira pangkat dan jawatan, faham akan makna cekap dan berkesan dan mengapa kita perlu melaksana sistem penyampaian yang cekap dan berkesan. Apalah gunanya kita mempunyai strategi yang baik jika tidak dilaksana dengan cekap dan berkesan sehingga mewujudkan rungutan dalam kalangan pihak berkepentingan dalaman dan luaran. Sewajarnya makna dua patah kata ini sudah dihayati dan dijadikan amalan harian oleh semua warga UniMAP. Sudah acap kali kata-kata ini diulang-ulangkan, tetapi sudahkah makna dan semangat kata-kata itu dihayati dan diamalkan dalam kehidupan di institusi kita?
5. **[slaid 6]** Pada saya kata cekap dan berkesan itu ialah asas konsep ibadah yang dituntut oleh Allah seperti yang ditunjukkan oleh ibadah Baginda Rasulullah (s.a.w). Secara ringkas, laksanalah tugas dan tanggungjawab masing-masing seperti melaksana ibadah solat yang memerlukan kita melaksana rukun Qalbi atau rukun ke atas pekerjaan hati, rukun Fi’il (rukun ke atas perbuatan atau gerak kerja, dan rukun Qauli (rukun ke atas kata-kata yang diucapkan). Semuanya perlu dilaksana dengan cermat, tepat, berhemah dan tertib.
6. Selanjutnya, untuk melaksana pelan tindakan dan mencapai KPI yang telah ditetapkan, minda dan tindakan kita perlu difokuskan untuk mencapainya. Dalam konteks inilah ilmu dan keikhlasan semua pihak didambakan untuk mencapai kecemerlangan. Insya-Allah, saya dan anggota LPU yang bersama-sama dengan kita hari ini akan memantau prestasi universiti dari semasa ke semasa berasaskan dokumen strategik yang disediakan. Jika ada kelompangan di mana-mana dalam dokumen ini eloklah kita komunikasikan secara profesional dan berhemah dari semasa ke semasa demi bahtera kita yang semakin besar dan mendapat perhatian ini.
7. Sebelum saya, selaku Pengerusi LPU, menyerahkan pembesar suara ini kepada pengerusi acara, izini saya memercikkan suara hati saya tentang hasrat dan harapan saya terhadap saudara-saudara dan UniMAP secara keseluruhan. Saya menyimpulkan suara hati saya di bawah akronim **COMPACT**.
8. C = ***Constructive Culture*** **[slaid 7]**

Saya amat yakin sekiranya kita bersama-sama dapat menyuburkan budaya yang membina atau konstruktif di semua peringkat pengurusan dan pentadbiran UniMAP akan lebih pantas dapat mencapai status universiti-universiti lain yang terbilang di rantau ini atau di dunia yang mempunyai sejarah dan pengalaman ratusan tahun. Lantaran itu mari kita bersama-sama (a) mengamalkan sikap suka dan saling membantu sesama kita untuk mencapai sasaran dalam masa yang ditetapkan, (b) bermotivasi tinggi untuk memberikan yang terbaik sepanjang tempoh perkhidmatan, (c) saling memberikan sanggaan dan semangat kepada rakan sekerja untuk mencapai tahap pencapaian yang tertinggi demi citra institusi yang lebih dihormati, (d) elakkanlah konflik dan pertentangan yang membazirkan tenaga dan masa sesama kita, dan (e) mari kita wujudkan suasana dan persekitaran yang memotivasikan dan membahagiakan di tempat kita mencari rezeki ini.

Hasrat dan harapan saya ini bukanlah sesuatu yang luar biasa. Jika saudara-saudara buka semula slaid ke-20 dokumen Jeyarawara UniMAP 2025: Apa Peranan Saya, nescaya saudara-saudara akan bertemu dengan gesaan yang hampir sama dan lebih komprehensif. Saya berharap saudara-saudara dapat merujuk juga dokumen tersebut untuk melaksana penjajaran sikap dan tingkah yang saya maksudkan dengan sewajarnya.

1. O = ***Outstanding Outcome*** **[slaid 8]**

Jika kita dapat menyegarkan budaya membina dalam kalangan kita saya yakin kita akan dapat meningkatkan tahap keberhasilan (*outcome*) institusi. Dalam kesempatan ini, saya dengan rasa yang amat bangga, mengucapkan syabas dan tahniah kepada Pengerusi LPU dan anggota LPU sebelum ini, YBhg. Dato’ Prof. Dr. Zul Azhar Zahid Jamal selaku Naib Canselor dan pasukan pengurusannya, para dekan dan ketua jabatan dan semua warga UniMAP kerana telah mengangkat darjat UniMAP dari tiga bintang ke lima bintang dalam penarafan *QS Star Rating* baru-baru ini. Bukan itu sahaja, malah kedudukan UniMAP dalam *QS Asian University Ranking* pun meningkat dari 226 semasa saya meletakkan jawatan sebagai Naib Canselor ke tangga 200 dalam eksersais pemeringkatan pada akhir 2018.

Pencapaian ini amat membanggakan. Selain itu, beberapa program pengajian yang ditawarkan telah mengalami peningkatan kualiti apabila pencapaian masing-masing dalam pemeringkatan *QS Subject Ranking* meningkat ke tangga yang lebih tinggi. Seluruh warga UniMAP wajar meraikannya kerana bukan mudah untuk sesebuah universiti sampai ke tahap ini.

Bagaimanapun, kita diajar supaya tidak mudah berpuas hati dan tenggelam dalam keseronokan meraikan pencapaian semasa. Selain kita terdapat ribuan universiti lain yang sentiasa mengejar dan mengidami pencapaian yang kita kecapi sekarang. Justeru itu, mari kita kembangkan lagi potensi institusi ini ke tahap yang lebih tinggi sehingga tersenarai antara 700 universiti terbaik dunia (sekadar cadangan dan perlu kita bincangkan bersama selepas ini) sama ada dalam *QS World Universities Ranking* atau *Times Higher Education Ranking*. Di samping itu, sudah sampai masanya kita meningkatkan penarafan kita dalam MyRA ke tahap lima atau enam bintang dalam beberapa tahun terdekat ini. Saya yakin UniMAP mampu melaksana dan mencapainya, insya-Allah.

1. M = ***Magnificent Management*** **[slaid 9]**

Pengurusan dan pentadbiran yang impresif, yang memenuhi keperluan pelanggan, yang menggembirakan dan mensejahterakan institusi sewajarnya dipertingkatkan dari semasa ke semasa. Apalah maknanya kita diiktiraf sebagai universiti berautonomi, sijil bersih kewangan yang membanggakan setiap tahun atau bersijil ISO jika pihak berkepentingan tidak berpuas hati dengan sistem penyampaian yang dipraktikkan. Saya perlu menyebut perihal ini berulang kali juga kerana tanpa pengurusan dan pentadbiran yang impresif, semua yang kita usahakan akan dijebikkan dan diperemeh oleh pelanggan kita.

Selain itu, dalam dua tiga tahun ini kita mahu melihat usaha-usaha penjanaan kewangan sama ada melalui UniMAP Holdings dan anak-anak syarikatnya, Yayasan UniMAP, pengumpulan endowmen dan wakaf perlu dilonjakkan supaya dapat membantu warga universiti, khususnya para mahasiswa yang memerlukan dapat dibela dengan sewajarnya. Saya dan anggota LPU yang lain akan memberikan perhatian yang serius dalam aspek ini. Rasanya anggota LPU tidak keberatan membantu universiti untuk meningkatkan penjanaan kewangan universiti seperti yang tercatat dalam buku hijau yang kita rujuk bersama. Sukacita saya mencadangkan supaya dalam jangka masa terdekat ini kita mempunyai strategi khusus dan komprehensif untuk meningkatkan aktiviti dan keberhasilan penjanaan kewangan universiti.

1. P = ***Progressive Professionals*** **[slaid 10]**

Kita sama-sama tahu, sedar dan faham bahawa staf dan modal intelektual mereka merupakan elemen yang paling utama dan penting untuk mencemerlangkan sesebuah institusi atau organisasi. Pada saya, tanda sesebuah institusi itu cemerlang ialah stafnya yang bekerja dan bertindak secara profesional. Namun demikian, sikap yang profesional sahaja belum mencukupi jika sikap itu tidak terus-terusan dikembangkan.

Untuk menjadi profesional kita perlu mengamalkan elemen-elemen konsep profesional itu. Staf yang profesional ialah staf yang mengutamakan ilmu, etika diri dan kerja, berdisiplin, berfikiran terbuka, menepati dan menghargai masa, saling hormat-menghormati sesama rakan sekerja dan pihak berkepentingan, tidak mementingkan diri, berintegriti tinggi dan sebagainya. Saya sekadar menyebut beberapa elemen yang terlintas dalam fikiran. Para jurutera (Ir.) dan teknologis (Ts.) yang dikategorikan sebagai profesional yang bersama-sama dengan kita hari ini boleh membantu saya menambahkan elemen yang diperlukan untuk seseorang dikategorikan sebagai profesional. Harapan saya kembangkan konsep dan elemen konsep profesional itu dalam kalangan staf kita. Selanjutnya doronglah warga UniMAP semuanya bersikap profesional.

Pada pandangan saya, dengan wujudnya sikap yang profesional dalam setiap pendiri institusi ini, kita akan dapat meningkatkan potensi *give and take* dalam usaha melaksana tugas dan tanggungjawab kita secara *collegial* supaya kita berasa seronok bekerja bersama-sama dan bekerjasama dengan berkongsi autoriti dan tanggungjawab secara saksama. Mari kita sekali lagi perhatikan makna *collegiality* mengikut pandangan Robert Birnbaum (1988) dalam *How colleges work: The cybernetics of academic organization and leadership*.

**[slaid 11]**

 “*An emphasis on consensus, shared power, common commitments and aspirations, and leadership that emphasizes consultation and collective responsibilities are clearly important factors . . . It is a community in which status differences are deemphasized and people interact as equals, making it possible to consider the college as a community of colleagues – in other words, as a collegium*” (Birnbaum, 1988, pp. 86–97).

Oleh sebab itu, proses peningkatan ilmu, kemahiran dan akhlak dalam kalangan staf wajar diteruskan. Dalam istilah modal insan perbelanjaan yang digunakan untuk peningkatan ilmu, kemahiran dan akhlak hendaklah dikategorikan sebagai pelaburan, bukan kos. Oleh sebab itu, kita tidak boleh mengabaikan aspek ini meskipun kita berhadapan dengan kekangan kewangan.

1. A = ***Academically Amazing*** **[slaid 12]**

Keberhasilan proses dan sistem akademik yang cemerlang ditandai oleh penarafan, pemeringkatan dan pengiktirafan-pengiktirafan lain yang diberikan oleh pelbagai institusi dan badan yang berminat mengukur kecemerlangan institusi pendidikan. Keberhasilan institusi akademik yang cemerlang dapat dicapai jika para pensyarahnya berupaya memindahkan maklumat dan ilmu dengan cara yang paling berkesan sama ada secara bersemuka atau menggunakan teknologi pembelajaran dan pengajaran yang semakin canggih.

Keberhasilan yang diharapkan itu perlu disangga pula oleh para pentadbir yang sentiasa bersikap mahu memudahcarakan proses pembelajaran, pengajaran dan penilaian dengan lebih bermakna. Ringkasnya, elemen kandungan ilmu, manusia, teknologi, sistem dan persekitaran yang kondusif saling diperlukan untuk mendapatkan hasil yang terbaik.

UniMAP, saya percaya, masih berusaha secara bertungkus-lumus untuk mengangkat darjat sistem akademiknya ke tahap yang lebih tinggi. Saya sedar bahawa usaha-usaha sedang dilaksana secara berterusan untuk mendapatkan akreditasi lima/enam tahun bagi program-program pengajian kejuruteraan. Usaha-usaha untuk menerapkan elemen keusahawanan, pemikiran kreatif dan inovatif masih mendapat perhatian serius semua pihak yang terlibat untuk memastikan kebolehpasaran atau kebolehpekerjaan para siswazah dapat ditingkatkan ke tahap 100 peratus. Teruskan tugas dan usaha murni saudara-saudara itu. Usah mengalah selagi tidak mencapai objektif dan matlamat jangka panjang yang ditetapkan.

Cuma, sekadar kerisauan orang tua, janganlah dalam proses hendak mencapai semua KPI yang ditetapkan kita terabai atau terlepas pandang kepentingan konsep ‘memanusiakan manusia’ yang menjadi matlamat asasi pendidikan. Apalah manfaatnya kita melahirkan siswazah kelas pertama tetapi lentur apabila berhadapan dengan rasuah. Apalah gunanya melahirkan siswazah yang mudah mendapat pekerjaan tetapi melupai jerih-perih ibu bapa sehingga sanggup menghantarkan ibu bapa mereka ke rumah orang-orang tua sedangkan mereka berupaya membalas jasa baik mereka dengan cara yang lebih bersifat kekeluargaan. Apalah gunanya kita melahirkan siswazah berijazah dan berpendapatan tinggi jika mereka tergamak menindas manusia lain semata-mata kerana perbedaan pendapat, bangsa dan kepercayaan sehingga memecahkan keharmonian dan kesejahteraan masyarakat dan negara. Yang paling meresahkan ialah jika siswazah kita semakin betah menafikan keagungan Allah Azzawa Jalla yang menciptakan sekalian alam.

Semua kerisauan saya ini, sebagai orang tua, perlu turut difikirkan secara serius juga selain daripada keberhasilan institusi yang tiada titik hujungnya. Bagi saya, yang menakjubkan ialah manusia yang tahu dari mana dia datang, apa tujuan dia dihidupkan dan ke mana akhirnya dia akan dihidupkan semula. Jadi, pendidikan yang menakjubkan ialah pendidikan yang menyedarkan manusia tentang peranan dan tanggungjawab mereka sebagai hamba Allah. Setakat manakah sistem akademik dan amalan pendidikan kita selama ini dapat melahirkan manusia sebagai mana yang dituntut oleh Allah?

1. C = ***Compelling Collaboration*** **[slaid 13]**

Saya berpendapat, dan ini pendapat peribadi setelah melalui pelbagai pengalaman dalam institusi pendidikan sekian lama, isu kerjasama kita dengan pelbagai pihak berkepentingan di luar sana masih berada di tahap yang kurang berkesan. Kelemahannya terletak pada kita yang kurang meneroka peluang. Dalam masa yang sama pelbagai pihak di luar sana pula tidak membuka pintu kerjasama seluas mungkin dengan institusi pendidikan. Jika jurang ini dapat dirapatkan saya yakin beberapa banyak pencapaian lain yang luar biasa dapat dicapai dan memberikan manfaat kepada kedua-dua belah pihak.

Sukacita saya mencadangkan agar kita menyusunkan satu lagi strategi khusus yang komprehensif untuk mengurangkan jurang ini. Anggota LPU dari industri yang bersama-sama dengan kita atau jaringan lain yang telah kita bina selama ini wajar diajak duduk semeja untuk memecahkan tembok yang menghalang kita mewujudkan kerjasama strategik yang lebih membina dan menguntungkan semua.

Kita sewajarnya memperkukuh hubungan dengan semua pihak untuk melestarikan penjimatan dan penjanaan kewangan, peluasan konsep wakaf dan endowmen dan pelaksanaan tanggungjawab sosial universiti kepada komuniti dan masyarakat lokal, serantau dan antarabangsa.

1. T = ***Translational Research*** **[slaid 14]**

Saya faham konsep *translational research* sebagai “*implements a ‘research-to-bedside’ or translating research to practice*”. Secara mudahnya, hasil penyelidikan kita hendaklah lebih condong ke arah dapat dimanfaatkan oleh masyarakat. Saya faham bahawa usaha itu bukan mudah, makan masa dan menelan belanja yang banyak. Namun, oleh sebab manfaatnya lebih banyak dalam semua aspek, maka kita perlu juga menitiberatkannya di samping usaha-usaha yang lain. Jika kita ada usaha dengan niat yang ikhlas, pastinya Allah Azza wa Jalla akan memberikan jalan dan cara untuk mencapainya.

Untuk memberikan gambaran tentang hasrat dan impian saya tentang konsep *translational research* ini, izini saya berkongsi suatu klip video yang mewakili konsep itu. Perhatikan bagaimana hasil penyelidikan dimanfaatkan oleh masyarakat dan dalam masa yang sama adab dan hubungan sesama manusia dan alam tetap dijalin secara harmonis.

[mainkan video]

Bagaimanapun, sebelum kita mencapai tahap penyelidikan yang disebut *translational* itu, usaha-usaha meningkatkan pemerolehan geran penyelidikan setempat dan antarabangsa, penyelidikan berimpak tinggi dengan sitasi yang semakin meningkat, dan bilangan penyelidikan bertaraf Q1 dalam ISI dan Scopus hendaklah dilipatgandakan secara berterusan.

1. Saya sekadar membentangkan buah fikiran dan cadangan dalam majlis ini. Tanpa sokongan dan dokongan semua warga UniMAP apa-apa yang saya fikirkan baik untuk UniMAP ini mungkin hanya impian yang akan tinggal sebagai angan-angan. Oleh sebab itu, saya sebagai Pengerusi LPU dan warga negara yang prihatin atau cakna dengan perkembangan positif UniMAP sebagai gedung pelahiran modal inteletual negara menggesa semua warga UniMAP supaya bangun memasang tekad untuk kita Bersama Melangkah, Bersama Merobah diri, anak didik, UniMAP, masyarakat dan negara.

Sebelum kita bersurai, terimalah hasil ketajaman pemikiran budayawan Tenas Effendy sebagai panduan diri melalui untaian ungkapan:

**[slaid 15]**

Bercakap lurus berkata benar

Tahu menimbang bijak menakar

Ramah kepada kecil dan besar

Pantang sekali berlaku kasar.

Benar menyukat adil menimbang

Pantang memilih membezakan orang

Angguknya sama muka belakang

Tegaknya kukuh tahan digoyang.

Hati keras lembut lidah

Cakap berisi petua amanah.

Kerja tekun banyak faedah

Pantang sekali berlengah-lengah

**[slaid 16]**

Terhadap yang susah hatinya lemah

Terhadap yang tertindas hatinya belas

Terhadap yang kekurangan hatinya kasihan.

Dada lapang fikiran panjang

Pantang berbual memburukkan orang

Pantang bercakap lidah bercabang

Pantang menumit dari belakang.

Hati bersih fikiran jernih

Sayang tidak memilih kasih

Marah tidak mencari selisih.

Sekian dan terima kasih.

**ﻪﺘﺎﻜﺮﺒﻮﷲﺍﺔﻤﺤﺭﻮ ﻡﻜﻴﻠﻋ ﻢﻼﺴﻠﺍﻮ**